పాలపర్తి డేవిడ్ రాజు

పాలపర్తి డేవిడ్ రాజు ఆంధ్రప్రదేశ్ రాష్ట్రానికి చెందిన రాజకీయ నాయకుడు. ఆయన రెండుసార్లు ఆంద్రప్రదేశ్ శాసనసభకు ఎమ్మెల్యేగా ఎన్నికయ్యాడు.
జననం, విద్యాభాస్యం 
పాలపర్తి డేవిడ్ రాజు ఆంధ్రప్రదేశ్ రాష్ట్రం, ప్రకాశం జిల్లా, నాగులుప్పలపాడు మండలం, మట్టిగుంట గ్రామంలో 1958 మే 7న జన్మించాడు. ఆయన ఆంధ్ర విశ్వవిద్యాలయం నుంచి ఎంఏ, ఎల్ఎల్‌బి పూర్తి చేశాడు.
రాజకీయ జీవితం
పాలపర్తి డేవిడ్ రాజు 1987లో తెలుగుదేశం పార్టీ ద్వారా రాజకీయాల్లోకి అడుగుపెట్టి ఎంపీటీసీగా, ఆ తరువాత జడ్పీటీసీగా ఎన్నికై  1995లో ఉమ్మడి ప్రకాశం జిల్లా ప్రజా పరిషత్ ఛైర్మన్‌గా పని చేశాడు. ఆయన 1999లో ఆంధ్రప్రదేశ్ శాసనసభకు జరిగిన ఎన్నికలలో సంతనూతలపాడు శాసనసభ నియోజకవర్గం నుండి టీడీపీ అభ్యర్థిగా పోటీ చేసి తన సమీప ప్రత్యర్థి కాంగ్రెస్ అభ్యర్థి గుర్రాల వెంకట శేషుపై గెలిచి మొదటిసారి ఎమ్మెల్యేగా ఎన్నికయ్యాడు. ఆయన 2004 ఎన్నికల్లో కాంగ్రెస్ అభ్యర్థి దారా సాంబయ్య చేతిలో, 2009లో యర్రగొండపాలెం నియోజకవర్గం నుంచి పోటీ చేసి కాంగ్రెస్ అభ్యర్థి ఆదిమూలపు సురేష్ చేతిలో ఓడిపోయి అనంతరం 2010లో వైఎస్సార్ కాంగ్రెస్ పార్టీలో చేరాడు.

పాలపర్తి డేవిడ్ రాజు 2014లో జరిగిన ఆంధ్రప్రదేశ్ శాసనసభకు జరిగిన ఎన్నికలలో  వైసీపీ అభ్యర్థిగా ఎర్రగొండపాలెం నుండి పోటీ చేసి రెండోసారి ఎమ్మెల్యేగా అసెంబ్లీకి ఎన్నికయ్యాడు. ఆ తర్వాత అప్పటి అధికార పార్టీ అయిన టీడీపీలో చేరాడు. అనంతరం టీడీపీలో తనకు గౌరవం దక్కడం లేదని అసంతృప్తి వ్యక్తం చేస్తూ తిరిగి వైసీపీలో చేరి 2019 ఎన్నికల్లో వైసీపీ టికెట్ దక్కకపోయినా ఆ పార్టీ అభ్యర్థి గెలుపుకు కృషి చేశాడు.

మరణం
పాలపర్తి డేవిడ్ రాజు అనారోగ్యంతో బాధపడుతూ హైదరాబాద్‍లోని అపోలో ఆస్పత్రిలో చికిత్స పొందుతూ ఆరోగ్యం విషమించడంతో 2024 ఆగస్టు 26న మరణించాడు.

మూలాలు

వర్గం:2024 మరణాలు
వర్గం:ప్రకాశం జిల్లా వ్యక్తులు